Framstegspartiet
Framstegspartiet, Kansallinen Edistyspuolue, finsk politisk parti, dannet i 1918 som arvtager til det liberale Ungfinska partiet. Som formidler mellem andre partier ledede Framstegspartiet flere koalitionsregeringer og fik stor indflydelse i forhold til sit ringe mandattal. Flere af partiets ledere spillede afgørende roller i Finlands historie, først og fremmest præsidenterne K.J. Ståhlberg og R. Ryti. Framstegspartiet splittedes i 1951, og en fraktion dannede Finska folkpartiet. I 1966 samledes fraktionerne igen i det nydannede Liberala folkpartiet.